Dis nooit te laat om oor seks te praat nie
JY LEES NOU Dis nooit te laat om oor seks te praat nie
Het jy al daardie gesprek met jou tiener gevoer? Eintlik moes jy dit gedoen het voor hulle puberteit bereik het, maar as jy dit nog nie gedoen het nie, moenie 'n oomblik langer uitstel nie.
Eintlik moet ouers die gesprek oor "die bytjies en die blommetjies" met hulle kinders voer voor hulle puberteit bereik. Maar as jy dit nog nie gedoen het nie, moet jy aan die praat raak. So ongemaklik as wat dit dalk is, kan hierdie gesprek nie aan die internet of hul tydgenote oorgelaat word nie. Dit is 'n ouer se verantwoordelikheid. En hoe vroeër dit bespreek word, hoe beter. "Ouers moet onthou daar is gedurig kommunikasie oor seks. Daar is nie 'n 'enkele gesprek' en dan is dit verby nie. Dit is en moet 'n gereelde gespreksonderwerp wees," sê die kindersielkundige Christine Scolari.
Seksonderrig is nie net vir meisies nie; praat ook met jou seun
Navorsing toon wanneer seks 'n openlike onderwerp in 'n huishouding is, maak die kinders beter keuses oor seks. Die kind is minder geneig om aan gevaarlike seksuele gedrag deel te neem en sal waarskynlik langer wag voor hulle 'n seksuele verhouding aanknoop. Christine benadruk die belangrikheid daarvan om met jou kind oor seks te praat. "Ouers moet in gedagte hou dat kinders oral inligting kry. As hulle nie met hulle oor seks praat nie, kan hulle verdraaide en verkeerde inligting kry."
As jy begin bloos by die gedagte aan 'n gesels oor seks met jou tiener, beveel Christine aan jy gebruik aansluitingspunte om die onderwerp aan te roer. "Daar sal baie geleenthede wees om die gesprek te voer, byvoorbeeld 'n sekstoneel in 'n rolprent of op televisie; dan het jy ook die volmaakte geleentheid om die kind se mening te kry."
Jy kan ook bykomende bronne soos tydskrifte of koerantartikels gebruik. Christine beveel aan ouers lees die artikel saam met hul kind en bespreek dit dan met hulle. Dis ook belangrik dat ouers kalm en openlik bly wanneer hulle met hul kinders oor die onderwerp praat. "Hulle (kinders) moet voel hulle kan na jou toe kom wanneer hulle raad nodig het; kommunikasie is deurslaggewend."
Jy is hul beste voorbeeld
Vir tieners wat reeds in 'n verhouding is, moet die stel van grense en die belangrikheid van 'n liefdevolle verhouding beklemtoon word, sê Christine. "Bespreek onderwerpe soos veiligheid wanneer jy seksueel aktief is, byvoorbeeld die belangrikheid daarvan om kondome te gebruik, gepaste gedrag, veral wanneer jy sosiale netwerke of tegnologie gebruik, en die verskil tussen pornografie en seks."
Ouers is die grootste beïnvloeders en leermeesters vir hul kinders wat seks en die lewe in die algemeen betref. So uitdagend as wat dit is, die gevolge is soms nadelig en lewensveranderend, en kan dikwels nie omgekeer word nie.
Zandie Shabangu, 'n opvoedkundige sielkundige van Johannesburg, stel voor jy konsentreer op die volgende wanneer jy seks met jou tiener bespreek: